Meddelelse om indledning af en antidumpingprocedure vedrørende importen af compactdiske til indspilning (CD-R'er) med oprindelse i Taiwan

(2001/C 102/02)

Kommissionen har modtaget en klage i henhold til artikel 5 i Rådets forordning (EF) nr. 384/96(1), senest ændret ved forordning (EF) nr. 2238/2000(2) (i det følgende benævnt "grundforordningen"), hvori det hævdes, at CD-R'er med oprindelse i Taiwan ("det berørte land") importeres til dumpingpriser, hvorved den pågældende erhvervsgren i Fællesskabet forvoldes væsentlig skade.

1. Klage

Klagen blev indgivet den 16. februar 2001 af CECMA (Committee of CD-R Manufacturers) (i det følgende benævnt "klageren") på vegne af producenter, der tegner sig for en væsentlig del, i dette tilfælde over 25 %, af den samlede produktion af CD-R'er i Fællesskabet.

2. Vare

Den vare, der angiveligt importeres til dumpingpriser, er compactdiske til indspilning (CD-R'er) med oprindelse i det berørte land (i det følgende benævnt "den pågældende vare"). CD-R'er er compactdiske til optisk lagring (WORM - write once read many), hvorpå der kan lagres data eller musik ved anvendelse af en CD-R-indspiller, og tariferes i øjeblikket under KN-kode ex 8523 90 00. Denne KN-kode angives blot til orientering.

3. Påstand om dumping

Påstanden om, at der finder dumping sted i forbindelse med Taiwan, er baseret på en sammenligning af en beregnet normal værdi og priserne for den pågældende vare ved eksport til Fællesskabet.

På dette grundlag er den beregnede dumpingmargen betydelig.

4. Påstand om skade

Klageren har forelagt beviser for, at importen af den pågældende vare fra Taiwan er steget, udtrykt i absolutte tal og som markedsandel.

Det hævdes, at priserne på den pågældende importerede vare bl.a. har haft negative følgevirkninger for EF-erhvervsgrenens markedsandel, salg og priser, og dette har haft meget negative følger for EF-erhvervsgrenens samlede resultater og finansielle situation.

5. Procedure

Kommissionen har efter høring af det rådgivende udvalg fastslået, at klagen er indgivet af eller på vegne af EF-erhvervsgrenen, og at der foreligger tilstrækkelige beviser til at begrunde indledningen af en procedure, og iværksætter hermed en undersøgelse i henhold til artikel 5 i grundforordningen.

5.1. Procedure for fastsættelse af dumping og skade

Ved undersøgelsen vil det blive fastslået, om den pågældende vare med oprindelse i Taiwan indføres til dumpingpriser, og om dette har forvoldt skade.

a) Stikprøve

I betragtning af det tilsyneladende store antal parter, der er involveret i denne procedure, kan Kommissionen beslutte at anvende en stikprøve i overensstemmelse med artikel 17 i grundforordningen.

i) Stikprøve af eksportører/producenter i Taiwan

For at sætte Kommissionen i stand til at fastslå, om det er nødvendigt at anvende stikprøver, og i bekræftende fald at udtage en stikprøve, anmodes alle eksportører/producenter eller repræsentanter, som handler på disses vegne, om at give sig til kende over for Kommissionen og indgive følgende oplysninger om deres selskab(er) inden for den frist, der er fastsat i stk. 6, litra b), nr. i), i denne meddelelse:

- navn, adresse, e-postadresse, telefon-, telefax- og/eller telexnummer og kontaktperson

- omsætningen i lokal valuta og salget i enheder af den pågældende vare til eksport til Fællesskabet i perioden fra 1. januar 2000 til 31. december 2000

- om selskabet har til hensigt at fremsætte krav om en individuel margen (kun producenter kan fremsætte krav om individuelle margener)

- omsætningen i lokal valuta og salget i enheder af den pågældende vare på hjemmemarkedet i perioden fra 1. januar 2000 til 31. december 2000

- nøjagtig angivelse af selskabets aktiviteter vedrørende produktionen af den pågældende vare

- navnene på og nøjagtig angivelse af de aktiviteter, der udøves af alle forbundne selskaber(3), som er inddraget i produktion og/eller salg (til eksport og/eller på hjemmemarkedet) af den pågældende vare

- alle andre relevante oplysninger, der vil kunne gøre det lettere for Kommissionen at udtage en prøve

- en tilkendegivelse af, om selskabet (-erne) er indforstået med at indgå i stikprøven, hvilket vil være ensbetydende med at skulle besvare et spørgeskema og acceptere et kontrolbesøg med henblik på efterprøvning af de afgivne svar.

Med henblik på at indhente de oplysninger, som Kommissionen anser for nødvendige for at udtage nævnte stikprøve af eksportører/producenter, kontakter den desuden myndighederne i eksportlandet, kendte eksportører/producenter og alle kendte sammenslutninger af eksportører/producenter.

ii) Stikprøve af importører

For at sætte Kommissionen i stand til at fastslå, om det er nødvendigt at anvende stikprøver, og i bekræftende fald at udtage en stikprøve, anmodes alle importører eller repræsentanter, som handler på disses vegne, om at give sig til kende over for Kommissionen og indgive følgende oplysninger om deres selskab(er) inden for den frist, der er fastsat i stk. 6, litra b), nr. i), i denne meddelelse:

- navn, adresse, e-postadresse, telefon-, telefax- og/eller telexnummer og kontaktperson

- selskabets samlede omsætning i euro i perioden fra 1. januar 2000 til 31. december 2000

- det samlede antal ansatte

- nøjagtig angivelse af selskabets aktiviteter vedrørende den pågældende vare

- videresalget af den pågældende importerede vare på markedet i Fællesskabet i perioden fra 1. januar 2000 til 31. december 2000

- mængden i enheder og værdien i euro af importen til og videresalget på markedet i Fællesskabet af den pågældende importerede vare i perioden fra 1. januar 2000 til 31. december 2000

- navnene på og nøjagtig angivelse af de aktiviteter, der udøves af alle forbundne selskaber(4), som er inddraget i produktion og/eller salg af den pågældende vare

- alle andre relevante oplysninger, der vil kunne gøre det lettere for Kommissionen at udtage en stikprøve

- en tilkendegivelse af, om selskabet (-erne) er indforstået med at indgå i stikprøven, hvilket vil være ensbetydende med at skulle besvare et spørgeskema og acceptere et kontrolbesøg med henblik på efterprøvning af de afgivne svar.

Med henblik på at indhente de oplysninger, som Kommissionen anser for nødvendige for at udtage nævnte stikprøve af importører, kontakter den desuden alle kendte importørsammenslutninger.

iii) Endelig udvælgelse af stikprøverne

Alle interesserede parter, som ønsker at indgive relevante oplysninger for udvælgelsen af stikprøverne, skal gøre dette inden for den frist, der er fastsat i stk. 6, litra b), nr. i), i denne meddelelse.

Kommissionen agter at foretage den endelige udvælgelse af stikprøverne, når den har hørt de berørte parter, der har erklæret sig rede til at indgå deri.

Selskaber, der indgår i stikprøverne, skal besvare et spørgeskema inden for den frist, der er fastsat i stk. 6, litra b), nr. ii), i denne meddelelse, og samarbejde med Kommissionen i forbindelse med denne undersøgelse.

Er det ikke muligt at opnå et tilstrækkeligt samarbejde, vil Kommissionen i overensstemmelse med artikel 17, stk. 4, og artikel 18 i grundforordningen træffe afgørelse på grundlag af de foreliggende faktiske oplysninger.

b) Spørgeskemaer

Med henblik på at indhente de oplysninger, som Kommissionen anser for nødvendige til sin undersøgelse, sender den spørgeskemaer til EF-erhvervsgrenen og alle producentsammenslutninger i Fællesskabet, de eksportører/producenter i Taiwan, der indgår i stikprøven, alle sammenslutninger af eksportører/producenter, de importører, der indgår i stikprøven, alle importørsammenslutninger, der er nævnt i klagen, og til myndighederne i det berørte eksportland.

Eksportører/producenter i Taiwan, som fremsætter krav om en individuel margen med henblik på anvendelse af artikel 17, stk. 3, og artikel 9, stk. 6, i grundforordningen, må indgive et udfyldt spørgeskema inden for den frist, der er fastsat i stk. 6, litra a), nr. ii), i denne meddelelse. Det er derfor nødvendigt, at de anmoder om et spørgeskema inden for den frist, der er fastsat i stk. 6, litra a), nr. i), i denne meddelelse. Sådanne parter bør imidlertid være opmærksomme på, at hvis Kommissionen anvender stikprøver for eksportører/producenter, kan den beslutte ikke at indrømme dem individuel behandling, hvis antallet af eksportører/producenter er så stort, at en individuel undersøgelse vil være urimelig byrdefuld og hindre en rettidig afslutning af undersøgelsen.

c) Indhentning af oplysninger samt høringer

Alle interesserede parter opfordres til at tilkendegive deres synspunkter, indgive andre oplysninger end besvarelserne af spørgeskemaet og fremlægge dokumentation herfor. Sådanne oplysninger og dokumentation skal være Kommissionen i hænde inden for den frist, der er fastsat i stk. 6, litra a), nr. ii), i denne meddelelse.

Kommissionen kan endvidere høre interesserede parter, forudsat at de fremsætter anmodning herom og godtgør, at der er særlige grunde til, at de bør høres. En sådan anmodning skal indgives inden for den frist, der er fastsat i stk. 6, litra a), nr. iii).

5.2. Procedure for vurdering af Fællesskabets interesser

Hvis det godtgøres, at der finder dumping sted og forvoldes væsentlig skade, skal der i overensstemmelse med artikel 21 i grundforordningen træffes beslutning om, hvorvidt det er i Fællesskabets interesse at vedtage foranstaltninger. Derfor kan EF-erhvervsgrenen, importører, deres repræsentative sammenslutninger, repræsentative brugere og repræsentative forbrugerorganisationer give sig til kende og indgive oplysninger til Kommissionen inden for den generelle frist, der er fastsat i stk. 6, litra b), nr. ii), i denne meddelelse, forudsat at de kan godtgøre, at der er en objektiv forbindelse mellem deres aktiviteter og den pågældende vare. Det skal bemærkes, at der kun tages hensyn til oplysninger, der indgives i henhold til artikel 21, hvis de er behørigt dokumenterede ved indgivelsen.

6. Frister

a) Generel frist

i) For parter, der anmoder om et spørgeskema

Alle interesserede parter bør hurtigst muligt og senest 15 dage efter offentliggørelsen af denne meddelelse i De Europæiske Fællesskabers Tidende anmode om et spørgeskema.

ii) For parter, der giver sig til kende og indgiver besvarelser af spørgeskemaet og andre oplysninger

Alle interesserede parter skal, hvis der i undersøgelsen skal tages hensyn til deres bemærkninger, give sig til kende over for Kommissionen, fremføre deres synspunkter og indgive besvarelser af spørgeskemaet eller andre oplysninger inden for den frist på 40 dage fra datoen for offentliggørelsen af denne meddelelse i De Europæiske Fællesskabers Tidende, medmindre andet er fastsat.

Selskaber, der udvælges til en stikprøve, skal indgive besvarelse af spørgeskemaet inden for den frist, der er fastsat i stk. 6, litra b), nr. ii), i denne meddelelse.

iii) Høringer

Alle interesserede parter kan også anmode om at blive hørt af Kommissionen inden for samme frist på 40 dage.

b) Særlig frist med hensyn til stikprøven

i) Alle oplysninger vedrørende udvælgelsen af stikprøven skal være Kommissionen i hænde inden for en frist på 15 dage fra datoen for offentliggørelsen af denne meddelelse i De Europæiske Fællesskabers Tidende, da Kommissionen agter at høre de berørte parter, der har erklæret sig rede til at indgå i stikprøven, om den endelige udvælgelse af stikprøven inden for en frist på 21 dage fra offentliggørelsen af denne meddelelse i De Europæiske Fællesskabers Tidende.

ii) Besvarelser af spørgeskemaet fra parter, der indgår i stikprøven, skal være Kommissionen i hænde inden for en frist på 37 dage fra datoen for meddelelsen om, at de er blevet inddraget i stikprøven.

7. Skriftlige redegørelser, besvarelser af spørgeskemaet og korrespondance

Alle redegørelser og anmodninger fra interesserede parter indgives skriftligt (ikke i elektronisk form, medmindre andet er angivet) med angivelse af den interesserede parts adresse, e-postadresse, telefon-, telefax- og/eller telexnummer.

Kommissionens adresse: Europa-Kommissionen Generaldirektoratet for Handel

Direktorat B og C

TERV - 0/13

Rue de la Loi/Wetstraat 200 B - 1049 Bruxelles/Brussel Fax (32-2) 295 65 05 Telex: COMEU B 21877.

8. Manglende samarbejde

I tilfælde, hvor en af de interesserede parter nægter at give adgang til nødvendige oplysninger eller undlader at meddele dem inden for fristerne eller lægger væsentlige hindringer i vejen for undersøgelsen, kan der i henhold til artikel 18 i grundforordningen træffes foreløbige eller endelige afgørelser, positive eller negative, på grundlag af de foreliggende faktiske oplysninger.

Konstateres det, at en interesseret part har indgivet urigtige eller vildledende oplysninger, tages der ikke hensyn til sådanne oplysninger, og der kan gøres brug af de foreliggende faktiske oplysninger.

9. Tidsplan for undersøgelsen

Undersøgelsen skal i henhold til artikel 6, stk. 9, i grundforordningen afsluttes inden for en frist på 15 måneder fra datoen for offentliggørelsen af denne meddelelse i De Europæiske Fællesskabers Tidende. I overensstemmelse med artikel 7, stk. 1, i grundforordningen kan der indføres midlertidige foranstaltninger senest ni måneder efter offentliggørelsen af denne meddelelse i De Europæiske Fællesskabers Tidende.

(1) EFT L 56 af 6.3.1996, s. 1.

(2) EFT L 257 af 11.10.2000, s. 2.

(3) For en definition af "forbundne selskaber" henvises der til artikel 143, stk. 1, i Kommissionens forordning (EØF) nr. 2454/93 om visse gennemførelsesbestemmelser til EF-toldkodeksen (EFT L 253 af 11.10.1993, s. 1).

(4) For en definition af "forbundne selskaber" henvises der til artikel 143, stk. 1, i Kommissionens forordning (EØF) nr. 2454/93 om visse gennemførelsesbestemmelser til EF-toldkodeksen (EFT L 253 af, 11.10.1993, s. 1).